Vandag is D-dag om dié motorlisensies te hernu(Argieffoto: Pixabay.com) Motoriste wie se motorlisensies tussen Maart en Mei vanjaar verval het, moet dit voor die einde van vandag hernu wanneer die sperdatum daarvoor verstryk. Die DA het intussen vir uitstel gevra en sê hy het verskeie navrae ontvang rakende die registrasie van voertuie wat nie voor die sperdatum afgehandel kon word nie. Die Padverkeersbestuurskorporasie (RTMC) het die publiek daaraan herinner dat motoriste wat versuim om hul vervalde motorlisensies voor die einde van vandag te hernu, addisionele koste sal moet aangaan om dit later te hernu. Dié motoriste loop boonop die risiko om verkeersboetes van tot R1 000 te ontvang indien hulle met ŉ verouderde lisensieskyf deur ŉ verkeersbeampte voorgekeer word. “Ingevolge die Wet op Rampbestuur het die minister van vervoer [Fikile Mbalula] in Julie ŉ verlenging in die geldigheidstydperk van alle motorlisensies, permitte en padwaardigheidsertifikate wat gedurende die tydperk 26 Maart tot 31 Mei verstryk het tot 31 Augustus aangekondig. Buiten hierdie tydperk was motoriste geregtig op nog 21 dae om lisensieskywe sonder koste te hernu.” Altesaam 2 465 439 motoriste se motorlisensies het gedurende die algehele landwye afsondering verval van wie 1 701 724 (69%) teen verlede week hul lisensies hernu het. Chris Hunsinger, die DA se skaduminister van vervoer, wys egter nou daarop dat baie verkeerskantore in dié stadium steeds onderbeman is terwyl baie van die kantore skaars gefunksioneer het in die tyd waarop dit moontlik was om voertuiglisensies te hernu. Volgens Hunsinger het lang rye buite dié kantore ook motoriste genoodsaak om daagliks terug te keer terwyl daar ook probleme met die eNatis-stelsel aangemeld is wat beteken het dat sommige motoriste nie ŉ afspraak kon maak nie. Die DA wys daarop dat motoriste tot einde Januarie 2021 die geleentheid het om vervalde bestuurlisensies waaronder leerlinglisensies en tydelike bestuurslisensies te hernu terwyl lisensies vir voertuighandelnommers tot einde November hernu kan word. Die party wil dus nou weet waarom motorlisensies, permitte en padwaardigheidsertifikate wat verval het nie dieselfde grasie ontvang nie. “Dit is duidelik dat die departement nie die hoeveelheid registrasies gemonitor het om die kapasiteit van kantore te kontroleer nie. Boetes sal nou onder onregverdige toestande aan diegene toegedien word wat hul bestuurslisensies wou hernu maar nie kon nie.” Hunsinger sê dat die DA vandag aan Mbalula sal skryf om te versoek dat motorlisensies ook grasie tot 31 Januarie geniet.